FÆLLES HOLDNING (EF) nr. 43/1999

fastlagt af Rådet den 28. oktober 1999

med henblik på vedtagelse af Europa-Parlamentets og Rådets direktiv 1999/.../EF om ændring af Rådets direktiv 74/60/EØF om tilnærmelse af medlemsstaternes lovgivning vedrørende motordrevne køretøjers indre indretning (kabinens indre, bortset fra indvendige førerspejle, betjeningsorganernes udformning, tag eller skydetag, ryglæn og sædebagsider)

(1999/C 346/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

i henhold til fremgangsmåden i traktatens artikel 251(3), og

ud fra følgende betragtninger:

(1) Der bør indføres bestemmelser vedrørende elektrisk drevne ruder i Rådets direktiv 74/60/EØF(4) med det formål at imødegå den fare, som børn kan blive udsat for ved lukning af sådanne ruder; tilsvarende bestemmelser bør også gælde for elektrisk drevne oplukkelige tagsystemer og adskillelser; direktivets titel og anvendelsesområde bør derfor ændres tilsvarende;

(2) direktiv 74/60/EØF er et af særdirektiverne under den EF-typegodkendelsesprocedure, der er fastlagt ved Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motorkøretøjer og påhængskøretøjer dertil(5); følgelig gælder de bestemmelser i direktiv 70/156/EØF, som vedrører køretøjer, køretøjssystemer, komponenter og separate tekniske enheder, også for direktiv 74/60/EØF;

(3) i direktiv 70/156/EØF, særlig artikel 3, stk. 4, og artikel 4, stk. 3, kræves det, at der til hvert særdirektiv knyttes et oplysningsskema, som indeholder de relevante punkter i bilag I til nævnte direktiv, og en typegodkendelsesattest, der er baseret på bilag VI til samme direktiv, således at typegodkendelser kan edb-registreres;

(4) det er vigtigt, at køretøjer i andre klasser end M1 - særlig køretøjer i klasse M2 og N1 - snarest muligt kan yde føreren og passagererne, især børn, samme sikkerhedsniveau som det, der gælder efter direktiv 74/60/EØF; anvendelsesområdet for direktiv 74/60/EØF bør derfor kunne udvides til også at omfatte disse køretøjsklasser efter proceduren i artikel 13 i direktiv 70/156/EØF;

(5) ændringerne af direktiv 74/60/EØF vedrører kun de administrative bestemmelser deri samt elektrisk drevne ruder, oplukkelige tagsystemer og adskillelser; det er derfor ikke nødvendigt at gøre godkendelser, der er meddelt i henhold til direktiv 74/60/EØF, ugyldige og heller ikke at forbyde registrering, salg og ibrugtagning af fabriksnye køretøjer, som ikke har monteret elektrisk drevne ruder, oplukkelige tagsystemer og/eller adskillelser, og som er omfattet af sådanne godkendelser;

(6) i overensstemmelse med proportionalitetsprincippet i traktatens artikel 5, stk. 3, går de i dette direktiv fastsatte foranstaltninger ikke ud over, hvad der er nødvendigt for at nå traktatens mål -

UDSTEDT FØLGENDE DIREKTIV:

Artikel 1

Direktiv 74/60/EØF ændres således:

1) Titlen affattes således: "Rådets direktiv 74/60/EØF af 17. december 1973 om tilnærmelse af medlemsstaternes lovgivning om motorkøretøjers indre indretning".

2) Artikel 1, 2 og 3 affattes således: "Artikel 1

I dette direktiv forstås ved 'køretøj' ethvert køretøj og påhængskøretøj dertil, som defineret i artikel 2 i direktiv 70/156/EØF.

Artikel 2

Medlemsstaterne kan ikke nægte EF-typegodkendelse eller national typegodkendelse af et køretøj af grunde, der vedrører køretøjets indre indretning, hvis køretøjet opfylder kravene i bilagene.

Artikel 3

Medlemsstaterne kan ikke nægte registrering eller forbyde salg, ibrugtagning eller brug af et køretøj af grunde, der vedrører køretøjets indre indretning, hvis køretøjet opfylder kravene i bilagene."

3) Artikel 4 og 5 udgår.

4) Bilagene ændres som angivet i bilaget til dette direktiv.

Artikel 2

1. Fra den ...(6) kan medlemsstaterne ikke af grunde, der vedrører den indre indretning

- nægte EF-typegodkendelse eller national typegodkendelse af en type køretøj, eller

- forbyde registrering, salg eller ibrugtagning af køretøjer

hvis køretøjerne opfylder kravene i direktiv 74/60/EØF.

2. Fra den ...(7) må medlemssstaterne ikke længere udstede EF-typegodkendelse for en ny køretøjstype af grunde, der vedrører køretøjets indre indretning, hvis kravene i direktiv 74/60/EØF ikke er opfyldt.

3. Fra den ...(8)

- skal medlemsstaterne anse typeattester, som ledsager fabriksnye køretøjer i overensstemmelse med direktiv 70/156/EØF, for ugyldige til det i samme direktivs artikel 7, stk. 1, nævnte formål, og

- kan medlemsstaterne nægte registrering, salg og ibrugtagning af fabriksnye køretøjer, hvis de ikke er ledsaget af en typeattest, medmindre der sker påberåbelse af artikel 8, stk. 2, i direktiv 70/156/EØF

af grunde, der vedrører køretøjernes indre indretning, hvis denne omfatter elektrisk drevne ruder, oplukkelige tagsystemer og/eller adskillelser, og hvis kravene i direktiv 74/60/EØF ikke er opfyldt.

4. Dette direktiv medfører ikke, at tidligere godkendelser i henhold til direktiv 74/60/EØF af køretøjstyper, der ikke er udstyret med elektrisk drevne ruder, oplukkelige tagsystemer og/eller adskillelser, bliver ugyldige, eller at sådanne godkendelser ikke kan udvides i henhold til bestemmelserne i det direktiv, i henhold til hvilket de oprindelig blev meddelt.

Artikel 3

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den ...(9) og underretter straks Kommissionen herom.

2. Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

3. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 4

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i ...

På Europa-Parlamentets vegne

...

Formand

På Rådets vegne

...

Formand

(1) EFT C 149 af 15.5.1999, s. 10.

(2) EFT C 407 af 28.12.1998, s. 56.

(3) Europa-Parlamentets udtalelse af 9. februar 1999 (EFT C 150 af 28.5.1999, s. 26), Rådets fælles holdning af 28. oktober 1999 og Europa-Parlamentets afgørelse af ... (endnu ikke offentliggjort i EFT).

(4) EFT L 38 af 11.2.1974, s. 2. Direktivet er senest ændret ved Kommissionens direktiv 78/632/EØF (EFT L 206 af 29.7.1978, s. 26).

(5) EFT L 42 af 23.2.1970, s. 1. Direktivet er senest ændret ved Europa-Parlamentets og Rådets direktiv 98/91/EØF (EFT L 11 af 16.1.1999, s. 25).

(6) 12 måneder efter datoen for dette direktivs ikrafttræden.

(7) 24 måneder efter datoen for dette direktivs ikrafttræden.

(8) 36 måneder efter datoen for dette direktivs ikrafttræden.

(9) 12 måneder efter datoen for dette direktivs ikrafttræden.

BILAG

ÆNDRINGER AF BILAGENE TIL DIREKTIV 74/60/EØF

1) Følgende bilagsfortegnelse indsættes foran bilag I:

"BILAGSFORTEGNELSE

>TABELPOSITION>"

2) Bilag I ændres således: a) Fodnote 1 udgår.

b) Titlen affattes således: "ANVENDELSESOMRÅDE, DEFINITIONER, ANSØGNING OM EF-TYPEGODKENDELSE AF ET KØRETØJ, SPECIFIKATIONER, MEDDELELSE AF EF-TYPEGODKENDELSE FOR ET KØRETØJ, ÆNDRING AF TYPE OG TYPEGODKENDELSE SAMT PRODUKTIONENS OVERENSSTEMMELSE".

c) Punkt 1 affattes således: "1. ANVENDELSESOMRÅDE

Dette direktiv gælder for køretøjer af klasse M1 som defineret i bilag II, del A, til direktiv 70/156/EØF."

d) Punkt 2.1 og 2.2 affattes således: "2.1. Ved "indre indretning":

2.1.1. det indre af passagerkabinen, undtagen indvendige førerspejle

2.1.2. betjeningsorganernes udformning

2.1.3. tag eller oplukkeligt tag

2.1.4. ryglæn og sædebagsider

2.1.5. elektrisk drevne ruder, oplukkelige tagsystemer og adskillelser.

2.2. Ved "køretøjstype", hvad angår den indre indretning af passagerkabinen, motorkøretøjer, der ikke frembyder væsentlige indbyrdes forskelle med hensyn til:".

e) Der indsættes følgende nye punkter: "2.2.3. tag eller oplukkeligt tag

2.2.4. ryglæn of sædebagsider

2.2.5. elektrisk drevne ruder, oplukkelige tagsystemer og adskillelser."

f) Der indsættes følgende nye punkter: "2.10. Ved "elektriske ruder" ruder, der lukkes ved hjælp af strøm fra køretøjet.

2.11. Ved "elektrisk drevet oplukkeligt tagsystem" bevægelige paneler i køretøjets tag, som lukkes ved hjælp af strøm fra køretøjet ved enten en skydebevægelse eller en vippebevægelse, dog ikke kalechesystemer.

2.12. Ved "elektrisk drevet adskillelse" et system, der opdeler passagerkabinen i mindst to dele, og som lukkes ved hjælp af strøm fra køretøjet.

2.13. Ved "åbning" den største uhindrede åbning mellem overkant eller forkant - afhængigt af lukkeretningen - på en elektrisk drevet rude, et oplukkeligt tagsystem eller en adskillelse og den køretøjsdel, der udgør rudens, adskillelsens eller tagsystemets afgrænsning, når den betragtes inde fra køretøjet eller - hvad angår adskillelsessystemet - fra den bageste ende af passagerkabinen. En åbning måles ved at der (uden brug af kræfter) indføres en cylindrisk prøvestang i den, normalt vinkelret på ruden, tagpanelet eller adskillelsen, som vist i figur 1, i retning fra køretøjets indre eller fra den bageste del af passagerkabinen."

g) Punkt 3-3.3 affattes således: "3. ANSØGNING OM EF-TYPEGODKENDELSE AF ET KØRETØJ

3.1. Ansøgning om EF-typegodkendelse af et køretøj hvad angår dets indre indretning i henhold til artikel 3, stk. 4, i direktiv 70/156/EØF indgives af køretøjets fabrikant.

3.2. Oplysningsskemaet udformes som vist i tillæg 1.

3.3. Den tekniske tjeneste, som har ansvaret for udførelse af typegodkendelses-prøvningen, skal have udleveret følgende:".

h) Der indsættes følgende nye punkter: "5.5.2. Elektrisk drevne oplukkelige tagsystemer.

5.5.2.1. Derudover skal elektrisk drevne oplukkelige tagsystemer og betjeningsanordningerne dertil opfylde forskrifterne i punkt 5.8."

i) Punkt 5.8 og 5.8.1 omnummereres og bliver punkt 5.9 og 5.9.1.

j) Der indsættes følgende nye punkter: "5.8. Elektrisk drevne ruder, oplukkelige tagsystemer og adskillelser.

5.8.1. Nedenstående krav til elektrisk drevne ruder, oplukkelige tagsystemer og adskillelser tager sigte på at mindske faren for personskade som følge af utilsigtet aktivering eller fejlbetjening.

5.8.2. Normale brugskrav

Bortset fra de tilfælde, der er omhandlet i punkt 5.8.3, må elektrisk drevne ruder, oplukkelige tagsystemer og adskillelser kun kunne lukkes, når en eller flere af følgende betingelser er opfyldt:

5.8.2.1. når tændingsnøglen er anbragt i tændingslåsen i en hvilken som helst anvendelsesposition

5.8.2.2. ved muskelkraft alene, uden hjælp fra køretøjets elektriske system

5.8.2.3. ved kontinuerlig aktivering udefra ved hjælp af et låsesystem

5.8.2.4. i tidsrummet fra det øjeblik, hvor tændingen er slået fra og/eller nøglen er fjernet, til det øjeblik, hvor en af de to fordøre er åbnet så meget, at fører eller passager kan stige ud

5.8.2.5. når lukkebevægelsen for elektrisk drevet rude, oplukkeligt tagsystem eller adskillelse begynder fra en åbning på højst 4 mm

5.8.2.6. når en elektrisk drevet rude i en dør uden vinduesramme lukker automatisk som følge af, at døren lukkes. I så fald må den største åbning som defineret i punkt 2.13, inden ruden lukkes, højst være 12 mm.

5.8.2.7. Lukning ved kontinuerlig aktivering af en fjernbetjeningsenhed er tilladt under én af følgende forudsætninger:

5.8.2.7.1. fjernbetjeningsanordningen må ikke kunne lukke elektrisk drevne ruder, oplukkelige tagsystemer eller adskillelser fra en afstand af mere end 11 m fra køretøjet

5.8.2.7.2. fjernbetjeningsanordningen må ikke kunne lukke elektrisk drevne ruder, oplukkelige tagsystemer eller adskillelser:

- hvis der mellem anordningen og køretøjet findes en uigennemsigtig flade

og

- hvis afstanden mellem fjernbetjeningsanordningen og køretøjet er større end 6 m.

5.8.2.8. Lukning ved et enkelt tryk er kun tilladt for elektrisk drevet rude i førersiden og oplukkelige tagsystemer, og kun når tændingen er slået til.

5.8.3. Automatisk genåbning

5.8.3.1. Ingen af kravene i punkt 5.8.2 gælder, hvis elektrisk drevne ruder, oplukkelige tagsystemer og adskillelser er forsynet med automatisk genåbning.

5.8.3.1.1. Anordningen skal genåbne ruden, tagsystemet eller adskillelsen, inden klemmekraften har nået en værdi på 100 N, inden for en åbning på 200 mm til 4 mm over overkanten på en rude eller adskillelse, foran forkanten på et skydetag eller ved bagkanten på et vippetag.

5.8.3.1.2. Ved en sådan automatisk genåbning skal ruden, taget eller adskillelsen bevæge sig til en af følgende stillinger:

5.8.3.1.2.1. en stilling, hvor en halvstiv cylinderformet stang med en diameter på 200 mm kan anbringes i åbningen med samme berøringspunkter som benyttes til bestemmelse af genåbningsegenskaberne i punkt 5.8.3.1.1

5.8.3.1.2.2. en stilling, som mindst svarer til stillingen, inden lukningen påbegyndtes

5.8.3.1.2.3. en stilling, der er mindst 50 mm mere åben end stillingen, da genåbningen påbegyndtes

5.8.3.1.2.4. den største åbningsvinkel for vippetag.

5.8.3.1.3. Kontrol af elektrisk drevne ruder, oplukkelige tagsystemer og adskillelser med automatisk genåbning foretages ved, at der indføres et måleinstrument eller en prøvestang i åbningen inde fra køretøjet eller - for adskillelser - fra den bageste del af passagerkabinen på en sådan måde, at stangens cylindriske overflade er i berøring med en hvilken som helst del af køretøjet, som udgør afgrænsningen af vinduet, tagåbningen eller adskillelsen. Måleinstrumentets forhold mellem kraft og deformation må højst være 10 N/mm. Prøvestangens placering (som normalt er vinkelret på ruden, taget eller adskillelsen) er vist i figur 1 i tillæg 3.

5.8.4. Placering og betjening af afbryder

5.8.4.1. Afbrydere til elektrisk drevne ruder, oplukkelige tagsystemer og adskillelser skal være anbragt og kunne betjenes på en sådan måde, at der er mindst mulig fare for utilsigtet lukning. Lukning må kun kunne ske ved kontinuerlig påvirkning af afbryderen, undtagen i de af punkt 5.8.2.6, 5.8.2.8 og 5.8.3 omfattede tilfælde.

5.8.4.2. Alle afbrydere til bageste sideruder, oplukkelige tagsystemer og adskillelser, som er beregnet til at skulle betjenes af passagerer bag i køretøjet, skal kunne afbrydes med en afbryder, som betjenes af føreren og er anbragt foran et lodret tværplan gennem forsædernes R-punkter. Førerafbryderen kan udelades, hvis bageste sideruder, oplukkelige tagsystemer eller adskillelser er udstyret med automatisk genåbning. Hvis førerafbryderen imidlertid forefindes, må den ikke kunne blokere den automatiske genåbning.

Føreafbryderen skal placeres således, at risikoen for utilsigtet aktivering reduceres til et minimum. Den mærkes med det symbol, der er vist i tillæg 4.

5.8.5. Beskyttelsesanordninger

Anordninger til beskyttelse af det elektriske system i tilfælde af overbelastning eller blokering skal reaktiveres automatisk, når afbryderen til ruder, oplukkeligt tagsystem eller adskillelse aktiveres.

5.8.6. Anvisninger i instruktionsbog

5.8.6.1. I køretøjets instruktionsbog skal der være tydelige anvisninger om elektrisk drevne ruder, oplukkelige tagsystemer og adskillelser, bl.a. følgende:

5.8.6.1.1. forklaring af eventuelle følger (fastklemning)

5.8.6.1.2. brug af førerafbryderen

5.8.6.1.3. En ADVARSEL om farerne - især for børn - ved ukorrekt brug/aktivering af elektrisk drevne ruder, oplukkelige tagsystemer og adskillelser. Oplysningerne skal omfatte førerens ansvar, herunder anvisninger for passagererne, og en anbefaling om kun at forlade køretøjet, hvis nøglen er taget ud af tændingslåsen

5.8.6.1.4. en ADVARSEL om at udvise særlig forsigtighed ved brug af fjernbetjeningen (jf. punkt 5.8.2.7), f.eks. kun at aktivere den, når køretøjet er fuldt synligt, så det er sikkert, at ingen kan komme i klemme i elektrisk drevne ruder, oplukkelige tagsystemer eller adskillelser."

k) Punkt 6, 7 og 8 affattes således: "6. MEDDELELSE AF EF-TYPEGODKENDELSE AF ET KØRETØJ

6.1. Er de pågældende krav opfyldt, meddeles EF-typegodkendelse i henhold til artikel 4, stk. 3, i direktiv 70/156/EØF.

6.2. EF-typegodkendelsesattesten udformes som vist i tillæg 2.

6.3. Hver godkendt køretøjstype tildeles et godkendelsesnummer i henhold til bilag VII i direktiv 70/156/EØF. En medlemsstat må ikke tildele samme nummer til to forskellige køretøjstyper.

7. ÆNDRING AF TYPE OG TYPEGODKENDELSE

7.1. Ved ændring af en type, der er godkendt i henhold til dette direktiv, finder bestemmelserne i artikel 5 i direktiv 70/156/EØF anvendelse.

8. PRODUKTIONENS OVERENSSTEMMELSE

8.1. Der træffes foranstaltninger til sikring af produktionens overensstemmelse med den godkendte type, jf. bestemmelserne i artikel 10 i direktiv 70/156/EØF."

l) Der indsættes følgende nye tillæg:

"Tillæg 1

Nedennævnte oplysninger skal forelægges i tre eksemplarer og omfatte en indholdsfortegnelse. Eventuelle tegninger skal forelægges i en passende målstok på A4-ark eller foldet til denne størrelse. Eventuelle fotografier skal være tilstrækkelig detaljerede. Hvis systemer, komponenter eller separate tekniske enheder omfatter elektronisk styrede funktioner, anføres relevante funktionsspecifikationer.

0. ALMINDELIGE OPLYSNINGER

0.1. Fabriksmærke (firmabetegnelse): ...

0.2. Køretøjets type: ...

0.3. Typeidentifikationsmærker som markeret på køretøjet (b): ...

0.3.1. Mærkets anbringelsessted: ...

0.4. Køretøjets klasse (c): ...

0.5. Fabrikantens navn og adresse: ...

0.8. Adresse på samlefabrik(ker): ...

9. KARROSSERI

9.10. Indvendigt udstyr

9.10.1. Beskyttelse af fører og passagerer

9.10.1.1. Oversigtsplan eller fotografier, der viser placeringen af vedlagte snit eller projektioner: ...

9.10.1.2. Fotografier eller tegninger, der viser referenceområdet, herunder det undtagne område (punkt 2.3.1 i bilag I til direktiv 74/60/EØF): ...

9.10.1.3. Fotografier, tegninger og/eller en eksploderet projektion af det indvendige udstyr, som viser kabinens dele og de anvendte materialer med undtagelse af indvendige førerspejle, betjeningsorganernes udformning, tag og oplukkeligt tag, ryglæn, sæder og sædebagsider:

9.10.3. Sæder

9.10.3.5. Koordinater eller tegning af R-punktet (x)

9.10.3.5.1. Førersædet: ...

9.10.3.5.2. Alle andre siddepladser: ...

9.10.3.6. Ryglænets vinkel

9.10.3.6.1. Førersædet: ...

9.10.3.6.2. Alle andre siddepladser: ...

(Dato, sagsnr.)

Tillæg 2

EF-TYPEGODKENDELSESATTEST

MYNDIGHEDENS STEMPEL

Meddelelse om:

- typegodkendelse(1)

- udvidelse af typegodkendelse(2)

- nægtelse af typegodkendelse(3)

- inddragelse af typegodkendelse(4)

af køretøj/komponent/separat teknisk enhed(5) i henhold til direktiv .../.../EØF, senest ændret ved direktiv .../.../EF.

Typegodkendelse nr.: ...

Begrundelse for udvidelse: ...

DEL I

0.1. Fabriksmærke (firmabetegnelse): ...

0.2. Type: ...

0.3. Eventuelle typeidentifikationsmærker som markeret på køretøjet/komponenten/den separate tekniske enhed(6)(7): ...

0.3.1. Denne mærknings placering: ...

0.4. Køretøjets klasse(8): ...

0.5. Fabrikantens navn og adresse: ...

0.7. For komponenter og separate tekniske enheder, EF-godkendelsesmærkets anbringelsessted og fastgørelsesmåde: ...

0.8. Adresse(r) på samlefabrik(ker): ...

DEL II

1. Eventuelle supplerende oplysninger: se tillæg

2. Teknisk tjeneste, der forestår prøvningen: ...

3. Prøvningsrapportens dato: ...

4. Prøvningsrapportens nummer: ...

5. Eventuelle bemærkninger: se tillæg

6. Sted: ...

7. Dato: ...

8. Underskrift: ...

9. Indholdsfortegnelsen til den informationspakke, der er indgivet til den godkendende myndighed, og som kan fås ved henvendelse dertil, er vedlagt.

1. Supplerende oplysninger

1.1. Karrosseritype: ...

1.2. Antal siddepladser: ...

5. Bemærkninger (f.eks. gyldig for både højre- og venstrestyrede køretøjer): ...

(1) Det ikke gældende overstreges.

(2) Det ikke gældende overstreges.

(3) Det ikke gældende overstreges.

(4) Det ikke gældende overstreges.

(5) Det ikke gældende overstreges.

(6) Det ikke gældende overstreges.

(7) Indeholder typeidentifikationen tegn, som ikke indgår i beskrivelsen af den type køretøj, komponent eller separate tekniske enhed, som omfattes af denne typegodkendelsesattest, erstattes de pågældende tegn i dokumentationen med symbolet "?" (f.eks. ABC??123??).

(8) Som defineret i bilag II, del A, til direktiv 70/156/EØF.

Tillæg 3

PLACERING AF CYLINDRISK PRØVESTANG I ÅBNINGER I OPLUKKELIGE TAG OG VINDUER

Figur 1

>PIC FILE= "C_1999346DA.002602.EPS">

Tillæg 4

SYMBOL PÅ FØRERAFBRYDEREN

>PIC FILE= "C_1999346DA.002702.EPS">"

RÅDETS BEGRUNDELSE

I. INDLEDNING

1. Den 7. april 1999 fremlagde Kommissionen et forslag baseret på EF-traktatens artikel 95 (tidligere artikel 100 A) om ændring af direktiv 74/60/EØF om tilnærmelse af medlemsstaternes lovgivning vedrørende motordrevne køretøjers indre indretning (kabinens indre, bortset fra indvendige førerspejle, betjeningsorganernes udformning, tag eller skydetag, ryglæn og sædebagsider).

2. Europa-Parlamentet afgav udtalelse den 10. februar 1999 uden at foreslå ændringer af Kommissionens forslag.

3. Det Økonomiske og Sociale Udvalg afgav udtalelse den 9. september 1998.

4. Rådet fastlagde den 28. oktober 1999 sin fælles holdning til Kommissionens forslag i henhold til traktatens artikel 251.

II. FORMÅL

5. Kommissionsforslagets hovedformål er at udvide direktivets anvendelsesområde, så det dækker køretøjer i andre klasser end M1. Endvidere er direktiv 74/60/EØF blevet tilpasset til de tekniske fremskridt (dvs. bestemmelser vedrørende elektrisk drevne ruder med det formål at imødegå den fare, som børn kan blive udsat for ved lukning af sådanne ruder, og tilsvarende krav gør sig gældende for elektrisk drevne oplukkelige tagsystemer og adskillelser), og der er foretaget en række redaktionelle ændringer.

III. ANALYSE AF DEN FÆLLES HOLDNING

Den dispositive del

Rådet har generelt accepteret Kommissionens oprindelige forslag, og der er kun foretaget mindre ændringer, der ikke ændrer ved tekstens substans.

Bilaget

Rådet er nået til enighed om mindre ændringer i bilaget; mange af disse ændringer er af redaktionel art.